Bapachi fariseo tꞌɨ̃jarapatapꞌedaa Nicodemo.
Judiorã poro waibɨarãdepema paji.
Pꞌãrikꞌua mãgɨ́ eperã Jesumaa pꞌasiade wãji mãikꞌaapa mãgaji:
—Tachi Jarateepari,
kꞌawa pꞌanɨda aji,
Tachi Akꞌõrépata pɨ pëida taimaa jarateede.
Pɨa pꞌoyaa oo–e pakꞌajida aji,
nãgee ne–inaa pia pɨa ooparikꞌa,
Tachi Akꞌõre pɨ ome ba–e pada paara.
Jesupa mãgaji:
—Mɨa wãarata jararu.
Eperã waya tꞌo–e pɨrã,
pꞌoyaa ba–e pai Tachi Akꞌõre jua ekꞌari ichideerã ome.
Mãpai Nicodemopa iidiji:
—Mamĩda ¿sãga waya tꞌoyama aji,
eperã chona bɨta?
¡Pꞌoyaa tꞌĩukꞌaa chi nawe bide waya tꞌoitꞌee!
Jesupa pꞌanauji:
—Mɨa wãarata jararu.
Eperã paniapa tꞌo–e pɨrã mãikꞌaapa Tachi Akꞌõre Jaurepa tꞌopi–e pɨrã,
pꞌoyaa ba–e pai Akꞌõre jua ekꞌari ichideerã ome.
Eperãdeepa uchiapari eperã.
Mamĩda Tachi Akꞌõre Jauredeepa uchiapari Tachi Akꞌõredeerã.
Pꞌera pɨkꞌa banáaji mɨa jarada perã eperãarã waya tꞌodaipia bɨ.
Nãu pꞌuapari chi pꞌua kꞌiniamaa.
Pɨa ma nãu ũriru mĩda,
kꞌawakꞌaa sãmãikꞌaapa cheru wa sãmaa wã.
Mãga pɨkꞌa bɨ ichiaba eperã Tachi Akꞌõre Jaurepa tꞌopida.
Mãpai Nicodemopa waya iidiji:
—Mamĩda ¿sãga mãga payama?
aji.
Jesupa pꞌanauji:
—Pɨ Israeldeepa uchiadapꞌedaarã jarateepari.
¿Kꞌawa–e bɨkꞌã aji,
mɨa jara bɨ?
Mɨa wãarata jararu.
Taipa jarapata ne–inaa kꞌawa pꞌanɨ mãikꞌaapa unudapꞌedaa.
Mamĩda parãpa ijãadakꞌaa taipa jarapata.
Parãpa ijãada–e pꞌanɨ pɨrã mɨa na eujãdepema ne–inaa jarakꞌãri,
¿sãga ijãadayama aji,
mɨa ɨtꞌaripema ne–inaa jarakꞌãri?
ʼApida Akꞌõre eujãdee wãda–e pꞌanɨ.
Jõdee aba,
chi Eperã Akꞌõre Truadepema,
Akꞌõre eujãdeepa cheji.
Moisés eujã pania wẽe bɨde Israel pidaarã ome nipakꞌãri,
taama broncedee ooda pakꞌurude jiraji eperãarãpa mãgɨ́ akꞌɨdamerã.
Mãgá piuda–e paji.
Mãga pɨkꞌa ichiaba chi Eperã Akꞌõre Truadepema pakꞌurude ichita jiradaitꞌee
eperãarãpa iru akꞌɨdamerã.
Mãgá jõmaarãpa irude ijãapata ichita iru ome ɨtꞌari pꞌanapataadaitꞌee.
—Tachi Akꞌõrepa na pꞌekꞌau eujãdepemaarã audú kꞌinia iru bada perã,
ichi warra apai iru bada pëiji piumerã eperãarã pari.
Eperãpa iru Warrade ijãa bɨ pɨrã,
atua–e.
Jai–idaakꞌãri,
Akꞌõre eujãde banaitꞌee.
Tachi Akꞌõrepa ichi Warra pëi–e paji na pꞌekꞌau eujãdepemaarã atuapiitꞌee.
Jĩpꞌa pëiji eperãarã o kꞌachiade wãdapꞌedaadeepa kꞌaripa atade atuanaadamerã.
ʼMapa Tachi Akꞌõrepa atuapi–e ichi Warrade ijãa bɨ.
Mamĩda atuapiitꞌee chi ijãa–ee bɨ,
mãgɨpa ijãakꞌaa perã Tachi Akꞌõre Warra apai iru badade.
Chi ɨ̃daa pɨkꞌa bɨ cheji na pꞌekꞌau eujãdee.
Mamĩda eperãarã ũkꞌuruurãpa ma ɨ̃daa pɨkꞌa bɨ kꞌiniadakꞌaa paji,
pꞌãriu pɨkꞌa bɨde pꞌanee kꞌinia pꞌanadapꞌedaa perã ne–inaa kꞌachia oodaitꞌee.
Chi kꞌachia ooyaa beerãpa ma ɨ̃daa pɨkꞌa bɨ unuamaa iru pꞌanapata.
Iru kꞌawa kꞌiniadakꞌaa.
Mãga pꞌanɨ kꞌiniadakꞌaa perã irua unupimerã ãchia ne–inaa kꞌachia oopata.
Jõdee chi oopataarãpa Tachi Akꞌõrepa wãarata jara pëidakꞌa,
ma ɨ̃daa pɨkꞌa bɨ kꞌawa kꞌinia pꞌanapata.
Mãga pꞌanapata jõmaarãmaa kꞌawapi kꞌinia pꞌanadairã ãchia ne–inaa pia oo pꞌanɨ Tachi Akꞌõrepa oopiparikꞌa.